[{"text_idx": "#000005", "text": "Mae myfyrwyr chwaraeon yn cyfnewid hyfforddiant rygbi am hud pe\u0302l-fasged yn Florida"}, {"text_idx": "#000007", "text": "Bu\u2019n brofiad chwaraeon bythgofiadwy gyda\u2019r cyfle i weld y cyfleusterau sydd ar gael i fyfyrwyr chwaraeon ym Mhrifysgol Florida ynghyd a\u0302 chyfle i gymryd rhan mewn sesiynau hyfforddi a mynychu gemau pe\u0302l fas a phe\u0302l-fasged, yn ogystal ag ymweliadau \u2018nawr ac yn y man."}, {"text_idx": "#000008", "text": "Fel rhan o\u2019r amserlen, aeth y grw\u0302p i Brifysgol Florida sydd erbyn hyn yn falch i gynnig llu o raglenni sydd yn y deg uchaf yn y byd \u2013 allan o fwy na 26,000 o sefydliadau addysg uwch sy\u2019n cynnig graddau, yn o\u0302l rhestr Ebrill 2017 gan y Center for World University Rankings. Rhif 10 yw\u2019r brifysgol ar hyn o bryd yn y rhestr sy\u2019n cwmpasu Lletygarwch, Hamdden, Chwaraeon a Thwristiaeth."}, {"text_idx": "#000009", "text": "Ni allai\u2019r myfyrwyr gredu pa mor fawr oedd y Brifysgol gyda\u2019i chyfleusterau chwaraeon helaeth, ei stadia a\u2019r holl ddulliau hyfforddi. Roedd y myfyrwyr yn rhannu eu gwybodaeth am chwaraeon traddodiadol y DU fel pe\u0302l-rwyd, pe\u0302l-droed, hoci a rygbi. Aeth y myfyrwyr ati hefyd i rannu ymwybyddiaeth am ddatblygiad ym maes chwaraeon gan so\u0302n hefyd am y gwahaniaethau diwylliannol a thechnolegol. Yn yr Amerig mae sicrhau cydraddoldeb i chwaraeon merched yn bwysig dros ben ac yn y Brifysgol, rhaid sicrhau bod merched yn cael mynediad i gymaint o chwaraeon a\u0302\u2019r rheiny sydd ar gael i ddynion ac mae chwaraeon newydd yn cael eu cynnig os nad yw hynny\u2019n wir. Trafodwyd datblygiadau newydd ym maes hyfforddiant fel delweddu holograffig ar y maes, i\u2019w ddefnyddio yn ystod sesiynau hyfforddi."}, {"text_idx": "#000010", "text": "Cafodd y 18 myfyriwr gyfle wedyn i wylio rhai o\u2019r chwaraeon mwyaf enwog yn yr Amerig wrth fynd i weld ge\u0302m pe\u0302l-fasged Orlando Magic yn erbyn Oklahoma City a ge\u0302m pe\u0302l-fas Atlanta Braves yn erbyn Baltimore Orioles. Sylwodd y myfyrwyr ar y brwdfrydedd a\u2019r ddrama yn y gemau a sut mae\u2019r egwylion yn cael eu defnyddio i gyllido digwyddiadau drwy gyfrwng hysbysebu a gwylio. Roedd cystadlaethau i wylwyr, nwyddau\u2019n cael eu dosbarthu am ddim a chyfle i wylwyr gael eu ffilmio/ymddangos ar y teledu ar y llwyfan cenedlaethol."}, {"text_idx": "#000013", "text": "Dywedodd Chay Billen, darlithydd Chwaraeon yng Ngholeg Bannau Brycheiniog a oedd yn gyfrifol am drefnu\u2019r daith gyda\u2019i gyd-weithiwr Rhian Davies: \u201cMae hyn wedi bod yn gyfle ffantastig i\u2019n myfyrwyr ddysgu am chwaraeon, technegau hyfforddi, gyrfaoedd a diwylliannau gwahanol. Dwi\u2019n gwybod y bydd pob myfyriwr yn cofio\u2019r profiad hwn am flynyddoedd. Doedd rhai o\u2019r myfyrwyr byth wedi gadael y DU o\u2019r blaen ac mae\u2019r daith hon wedi agor y drysau i bosibiliadau a syniadau newydd\u201d."}]